## Metrovalencia recupera el servici de metro el dimarts dia 3 de desembre des de primera hora del matí

*** Les línies 3, 5 i 9 s’obrin completament i les línies 1, 2 i 7 parcialment, i se sumen a les línies 4, 6, 8 i 10 del tramvia, en servici ja
* La reobertura comporta la reorganització del servici d’autobusos, que fins ara han substituït els trajectes de Metrovalencia
* Per a informació d’horaris i servicis es pot consultar metrovalencia.es, l’app oficial i Navilens Go, el telèfon d’atenció 900 46 10 46 i en les mateixes estacions i parades**

Ferrocarrils de la Generalitat Valenciana (FGV) recuperarà demà dimarts, 3 de desembre, i des de primera hora, el servici de gran part de les línies de metro que circulen per València i l’àrea metropolitana.

La reobertura del servici ha sigut possible gràcies a la instal·lació del nou lloc de comandament provisional en els tallers de Machado i dona continuïtat a l’obertura de les línies de tramvia, que va tindre lloc el 9 de novembre passat.

El servici de metro s’ha organitzat, en funció de les possibilitats humanes i tècniques actuals, amb un horari d’un dissabte, però amb algunes millores en iniciar el servici més primerenc, i sense prevore l’horari nocturn de caps de setmana i vespres de festius.

L’oferta de servici prevista preveu prop d’un 80 % de mitjana respecte dels trens habituals que circulen durant un dia laborable. Ateses les circumstàncies excepcionals de la reobertura, FGV ha decidit no permetre l’accés de patinets elèctrics i bicicletes temporalment.

La reobertura del metro comporta l’obertura dels centres d’atenció al client de Colón (ja en servici), Xàtiva i Benimaclet. El telèfon 900 46 10 46 d’Atenció al Client de Metrovalencia està operatiu ja i la informació d’horaris i servicis està disponible en metrovalencia.es, l’app oficial i Navilens Go.

**Servici adaptat a les circumstàncies**

D’esta manera, entren en servici amb total normalitat les 27 estacions de la línia 3 (Aeroport-Rafelbunyol); les 18 de la línia 5 (Aeroport-Marítim), i les 23 de la línia 9 (Riba-roja de Túria- Alboraia Peris Aragó).

La línia 1 iniciarà el recorregut habitual a Bétera amb destinació final en l’estació Plaça d’Espanya, amb 16 estacions operatives i 24 fora de servici, les que corresponen en este últim cas des de Jesús fins a Castelló.

La línia 2 unirà inicialment Paterna i Plaça d’Espanya, amb 11 estacions en servici, ja que per motius de les obres que es realitzen en el nou baixador de Font del Barranc, situat en el polígon industrial Fuente del Jarro, no és possible la circulació de trens fins a Llíria, almenys fins abans de Nadal, la qual cosa completaria la tercera fase. Per tant, hi haurà 13 parades de la zona nord des de Santa Rita fins a Llíria sense connexió, així com 9 més en el tram sud des de Jesús fins a Torrent Avinguda.

Per la seua banda, la línia 7 serà l’única que arribarà fins a San Isidro des de Marítim, amb 11 estacions amb circulacions i 5 fora de servici, entre València Sud i Torrent Avinguda, la seua destinació final abans de les inundacions.

**Servici alternatiu d’autobús**

La posada en servici de tres línies completes i tres parcials de metro comporta la reorganització del servici d’autobusos, que fins ara han substituït els trajectes de Metrovalencia.

D’esta manera, s’eliminen 13 rutes, quatre de la línia Bétera-València; dos de la línia Rafelbunyol-València; cinc de les línies Riba-Roja i Aeroport-València, i dos de la línia entre Paterna i València.

No obstant això, es mantenen 12 rutes d’autobús, en concret quatre entre Llíria i Paterna: Llíria-Benaguasil/Llíria-València/l’Eliana-València/la Canyada-Paterna; quatre de la línia Torrent Avinguda-València: Paiporta-València/Picanya-València/Torrent-València/Torrent-Picanya-Paiporta, i quatre de Castelló-València, Picassent-Alcàsser-Silla-València/Alginet-València/Carlet València/Massalavés-Alberic-Castelló-València.

**Noves obertures en 2025**

A principis de 2025, i una vegada en servici part dels tallers i les vies auxiliars de València Sud, les circulacions de les línies 1, 2 i 7 arribaran fins a esta estació, a on es condicionarà un gran bescanviador amb les línies d’autobús que donen servici a les poblacions de l’Horta Sud i la Ribera, que temporalment no disposen de servici de Metrovalencia.

Posteriorment, es recuperarà el servici dels trams de les línies 1, 2 i 7 afectats i que actualment es troben en procés de reconstrucció.

Fecha: 02/12/2024